REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

01 Broj: 06-2/14-24

01. april 2024. godine

B e o g r a d

**Z A P I S N I K**

**PRVE SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE 01. APRILA 2024. GODINE**

Sednica je počela u 17,00 časova.

Sednicom je predsedavao narodni poslanik Risto Kostov, u skladu sa članom 25. stav 2. Poslovnika Narodne skupštine.

Sednici su prisustvovali članovi Odbora: dr Uglješa Mrdić, Dragan Nikolić, Jovan Palalić, Jasmina Palurović, Biljana Ilić Stošić, Lidija Načić, Đorđe Komlenski, Nataša Milić Milaš, Risto Kostov, Ana Krstić, Aleksandar Ivanović, Verica Milanović i prof. dr Jelena Jerinić.

Sednici su prisustvovali i: Olja Petrović, zamenik člana Lidije Načić, Boris Bajić, zamenik člana prof. dr Balinta Pastora i Goran Spasojević, zamenik člana Jovana Palalića.

Sednici nisu prisustvovali članovi Odbora: Pavle Grbović, Filip Tatalović i Dejan Šulkić, kao ni njihovi zamenici.

Predsedavajući je konstatovao da su ispunjeni uslovi za rad i odlučivanje, te je upoznao članove Odbora sa tačkama utvrđenog Dnevnog reda:

1. Izbor predsednika Odbora;
2. Izbor zamenika predsednika Odbora.

**PRVA TAČKA**: Izbor predsednika Odbora.

Predsedavajući je predložio narodnog poslanika dr Uglješu Mrdića za predsednika Odbora za pravosuđe, državnu upravu i lokalnu samoupravu imajući u vidu da je dr Mrdić član Odbora iz najveće poslaničke grupe, da je obavljao funkciju narodnog poslanika u više mandata, kao i to da je bio član Odbora za ustavna pitanja i zakonodavstvo, te zamenik člana Odbora za pravosuđe, državnu upravu i lokalnu samoupravu i da, na osnovu svojih kvalifikacija, funkcija na kojima je bio i iskustva koje je stekao, u potpunosti zavređuje da bude izabran za predsednika ovog odbora.

Predsedavajući je pozvao članove i zamenike članova Odbora da iznesu svoje predloge za izbor predsednika Odbora.

Kako se niko nije javio za reč, predsedavajući je stavio na glasanje predlog da za predsednika Odbora za pravosuđe, državnu upravu i lokalanu samoupravu bude izabran narodni poslanik dr Uglješa Mrdić.

Članovi i zamenici članova Odbora su **većinom glasova usvojili** predlog da za predsednika Odbora za pravosuđe državnu upravu i lokalnu samoupravu bude izabran narodni poslanik dr Uglješa Mrdić.

Dr Uglješa Mrdić je preuzeo predsedavanje sednicom i tom prilikom se zahvalio na ukazanom poverenju, a predsedavajućem Ristu Kostovu na vođenju sednice, kao i biračima koji su glasali za listu ,,Aleksandar Vučić - Srbija ne sme da stane“.

Izrazio je nadu da će svoju dužnost predsednika Odbora obavljati savesno i profesionalno, u skladu sa Poslovnikom, imajući u vidu posebnu odgovornost koju ima, s obzirom da je narodni poslanik iz reda najveće političke stranke i najveće poslaničke grupe ,,Aleksandar Vučić - Srbija ne sme da stane“.

**DRUGA TAČKA:** Izbor zamenika predsednika Odbora.

Dr Uglješa Mrdić je predložio da za zamenika predsednika Odbora bude izabrana narodni poslanik Ana Krstić, diplomirani pravnik, te je pozvao članove i zamenike članova odbora da iznesu svoje predloge za izbor zamenika predsednika Odbora.

Kako nije bilo drugih predloga, predsedavajući je stavio na glasanje predlog da za zamenika predsednika Odbora bude izabrana narodni poslanik Ana Krstć.

Članovi i zamenici članova Odbora su **većinom glasova usvojili** predlog da za zamenika predsednika Odbora za pravosuđe, državnu upravu i lokalnu samoupravu bude izabrana narodni poslanik Ana Krstić.

Predsednik Odbora je obavestio članove i zamenike članova Odbora da će im materijal za naredne sednice, kao i sve ostale aktivnosti, služba Odbora dostavljati elektronskim putem, kao i SMS porukama, odnosno pozivanjem po potrebi na brojeve mobilnih telefona i slanjem poruka na imejl-adrese koje su članovi i zamenici članova Odbora dali u poslaničkim grupama.

Predsednik Odbora je zamolio članove i zamenike članova Odbora da blagovremeno obaveste službu Odbora o eventualnim izmenama navedenih podataka.

Sednica je završena u 17, 10 časova.

SEKRETAR PREDSEDNIK

Sanja Pecelj dr Uglješa Mrdić